**Pressemelding**

**G3 blir større på tre**

For å øke sortimentsbredden og stille sterkere i et tøft marked med økt konkurranse, kjøper trelastprodusenten G3 Gausdal Treindustrier SA (G3) 80% av aksjene i Innlandet Trebearbeiding AS (ITB) med umiddelbar virkning. Navnet på trelast-bedriften i Brumund endres da fra ITB til G3 Komponent AS.

Historisk er ITB det som tidligere utgjorde fingerskjøtings-avdelingen til RingAlm Tre. I 2020 ble virksomheten skilt ut fra RingAlm og etablert som et eget selskap med dagens eiere. Nes Allmenning beholder de resterende 20% av aksjene.

G3 har en svært solid økonomi og posisjonerer seg som en av landets største trelastprodusenter med sine tre fabrikker i Innlandet fylke.

G3 leverer i dag det meste av sin produksjon via byggevarehandelen og industrikunder i Norge. En del går også til eksport på verdensmarkedet. Konsernsjef i G3, Jørn Nørstelien, mener oppkjøpet gir enda større muligheter for ekspansjon og er glad for at arbeidsplasser sikres. Alle ansatte blir med videre i driften, og Nørstelien sier de ansatte er svært positive til at G3 blir ny hovedeier. *- I forhold til verdiskapning og arbeidsplasser er det viktig at man fortsetter arbeidet med å skape en stor regional aktør med industriell tyngde,* uttaler Nørstelien*.*

ITB sin primære virksomhet er fingerskjøting av trelast, noe som innebærer at man kan produsere trelast i eksakte lengder inntil 12,4 meter med en bredde på opptil 248 mm.

Etter den nye internasjonale standarden, er det kun fem skjøteanlegg i Norge som har godkjenning for å CE-merke fingerskjøtt trelast, hvorav ITB er det ene. Økende etterspørsel etter eksakte lengder fra markedet gjør at oppkjøpet gir god konkurransekraft for begge parter.

Eksakte lengder gir både effektivt byggeri og en god miljøgevinst.

Markedet har konsolidert i mange år. Både produksjonsselskapene og deres kunder blir færre og større. G3 har ekspandert og investert for å være konkurransedyktige, men vi har i flere år savnet muligheten til å levere lange lengder, forklarer konsernsjef i G3, Jørn Nørstelien.

*- Når ITB nå blir en del av G3-konsernet, er det et viktig tilskudd for ytterligere videreutvikling og styrking av treindustrien i Innlandet,* sier Nørstelien. Han har dessuten stor tro på trebaserte produkter som del av det bærekraftige byggeriet fremover. G3-konsernet er fra før en betydelig faktor å regne med i det norske trelastmarkedet, med et totalt produksjonsvolum på 190.000 m3 trelast og en årlig omsetning på nær en milliard kroner.

Dagens hovedeier i ITB; Jan Erik Barli, ser fram til at bedriften stiller sterkere i markedet. -*Med tøff internasjonal konkurranse, og med det kostnadsnivået vi har i Norge, må vi være mer effektive enn våre konkurrenter. Vi må ligge i forkant og satse mer på automatisering og volum. Dette krever en «større» økonomi,* sier Barli*.*

For almenningsbestyrer i Nes Almenning; Tore Lien Bjørnstad, var det viktig at bedriften ble kjøpt opp av en aktør som ønsket å videreføre planene om vekst og utvikling på Brumund. *– Vi har i lang tid samarbeidet godt med G3, og kjenner de som svært kompetente. Sammen er jeg sikker på at G3 og ITB er godt rigget for fremtiden,* uttaler Bjørnstad*.*

Styreleder i G3; Even Mengshoel, sier at med ITB med på laget, så posisjonerer G3 seg til å bli mer konkurransedyktige med et bredere produktsortiment. Han mener at ITB er en bedrift med et godt omdømme og har ambisjon om at selskapet skal fortsette utviklingen. Han understreker videre at G3 er trygge på at dette blir et fruktbart og godt samarbeid som er bra for begge parter.

*- Det er dessuten en viktig motivasjon for oss i G3, som er et samvirkeforetak, at skogeiere kan bli med å dra nytte av verdiskapningen fra tømmerstokken,* avslutter Mengshoel.

Bildetekster:

Av G3 industri-anlegg

**Blir enda større:** G3 fortsetter å vokse med oppkjøp av ITB.

Av Jørn Nørstelien

**Har sterk tro på oppgangstider**: Konsernsjef i G3 Jørn Nørstelien, sier at oppkjøpet av ITB gjør G3 enda sterkere rustet for oppgangstid i trelastindustrien.

Av anlegget på Brumund

**Verdiskapningen fortsetter på Brumund:** Fingerskjøtingsanlegget er ett av fem anlegg i Norge som har godkjenning for å CE-merke fingerskjøttet trelast.

For nærmere informasjon ta gjerne kontakt med:

Konsernsjef i G3, Jørn Nørstelien; jn@g3i.no, 970 87 990

Styreleder i G3, Even Mengshoel; even.m@online.no, 952 74 303

Allmenningsbestyrer i Nes Allmenning, Tore Lien Bjørnstad; tore@nesalm.no, 913 71 795

Dagens majoritetseier i ITB, Jan Erik Barli; jeb@itb.as, 906 80 460

**Om G3 Gausdal Treindustrier SA**

* Hovedkontor i Gausdal, Norge, ca. 20 km fra Lillehammer.
* Tre industrilokasjoner: G3 Gausdal Bruk i Gausdal, G3 Gran Tre på Hadeland og G3 Fåvang Sag i Gudbrandsdalen
* Eies av ca. 1400 lokale skogeierne fra Hadeland i sør, til Sel i Gudbrandsdalen i nord.
* Har Norges største produksjonsenhet for malt og beiset utvendig kledning.
* Produserer merkevaren ULTIMALT. Grankledning av Innlandsgran med 4-sidig råtebeskyttelse, grunning og 1-3 strøk maling
* Nøkkeltall 2022 (tall for 2021 i parentes):
	+ Omsetning: 973 MNOK (827)
	+ Driftsresultat (EBITDA): 188 MNOK (247)
	+ Resultat før skatt: 148 MNOK (213)

**Om Innlandet Trebearbeiding AS**

* Industriproduksjon på Brumund, i Ringsaker kommune, ca. 40 km fra Lillehammer.
* Privat aksjeselskap eiet av Jan Erik Barli (51%), Nes Almenning 30% og
Jan Erik Hagen 19%.
* Nøkkeltall 2022 (tall for 2021 i parentes):
	+ Omsetning: 34 MNOK (28)
	+ Driftsresultat (EBITDA): - 0,7 MNOK (2,2)
	+ Resultat før skatt: - 0,8 MNOK (2,2)